**5 сынып**

**КҮНДЕЛІКТІ ЖОСПАР**

**Мұғалім: Куйшибаева Бахиткуль Тукеновна**

**Рудный қаласы**

1. **сабақ**

**Тақырып:** Өзімді өзім танумен өсіп келем...

**Мақсаты:** оқушылардың адам өмір жолының маңызды құрамдасы ретіндегі өзін-өзі тану туралы түсініктерін кеңейту.

**Міндеттері:**

* оқушылардың «Өзін-өзі тану» пәні бойынша өткен сыныптарда алған білімдерін пысықтай отырып, өзін-өзі танудың үздіксіз үдеріс екендігін ұғындыру;
* оқушылардың өмірдегі ұстанымын, болашағын анықтауына оқу материалдары арқылы ықпал ете отырып, адамның қайталанбас тұлға екендігі туралы түсініктерін дамыту;
* әр адамның қайталанбас тұлға екендігін есте тұта отырып, өзін-өзі түсіну, өзін-өзі бағалай білу және өзін-өзі тәрбиелеу туралы халық даналығымен таныстыру;
* өзін-өзі тәрбиелеу үрдесінде рухани құндылықтардың қайнар қөзі – халықтық тағылымдардың тәжірибесінен тәлім ала білуге баулу.

**Сабақ барысы**

1. **Шаттық шеңбері**
2. Жаңа оқу жылымен құттықтау
3. «Өзін-өзі тану» пәнінің жалпы мақсаттарын: рухани адамгершілік құндылықтарын, адамның өзін-өзі тану жолдарын және т.б. еске түсіруге шақырады.
4. Ойын «Таныс болайық» *(Ойынды жүргізудің мақсаты – әр баланың өмірде өз жолы, өз тағдыры, өз таңдауы бар екендігіне көңіл аудару. Ойынның шарты бойынша шеңберде тұрған әр бала өз есімін атайды да, оның немен байланысты қойылғаны жөнінде мәлімет береді. Мысалы: Асыл есімі – жаны сұлу, таза, ақылды болсын; Болат – ер жүрек, қайратты, елін қорғайтын азамат болсын)*
5. **Әңгімелесу**
6. Оқулықта «Ойланайық, әңгімелесейік» айдарымен берілген сұрақтар негізінде әңгіме жүргізіледі:

* Өзін-өзі танудың адам өміріндегі маңызы қандай?
* Өзін-өзі тануды «сарқылмас қазына» деуге бола ма? Неліктен?

(Ойланып, пікірлесу арқылы мұғалім өзін-өзі тану адамның өз қабілеттерін, мүмкіндіктерін, мақсат-мүдделерін, өз бойындағы қасиеттерін анықтап, өзінің жеке тұлға екендігін және сонымен бірге өзіне үлкен жауапкершілік жүктейтін қоғам мүшесі екендігін сезінуіне ықпал етуді мақсат етуі керек.)

1. **Мәтінмен жұмыс.** **Таным тағлымы** (аңыз әңгіме)
2. Мәтінді оқу
3. Сұрақтарға жауап беру:

* «Алыстан көруге үйренді» дегенді қалай түсінесіңдер?
* Сендер танымның қай жолын таңдап алар едіңдер? Неліктен?
* Қай данышпанның тағылымы табандылыққа, болашақты болжауға үйретеді? Неліктен?

*(«Әр адамның өмірі өз қолында, өзі арман еткен өмірге жету үшін көп еңбек ету керек. Күнделікті өмірде жақсы болу әркімнің қолынан келеді Адамның шынайы қасиеттері басына қиындық туған кезде айқын көрінеді, сондай жағдайларда өз адамгершілігін сақтап қалған адам өз өміріне, болашағына сенімді болады. Қиындықтан қашып, «ауырдың үстімен, жеңілдің астымен» жүрген адам өмірдің сырын түсіне бермейді. Тек өзінің қамын ойлап, өзін қоршаған адамдардың жағдайына назар аудармайды. Шын бақытқа тек жаныңдағы адамдар бақытты болғанда ғана қол жеткізе аласын» деген бағытта жүргізілуі керек.)*

1. **Жаңа ақпарат** *(Жаңа* *ақпаратпен танысу оқушылардың пікірін зерделеп, ол ізгілік жолын қалаған адам өзінің айналасындағы адамдарға жақсылық жасау, үлкенді сыйлау, кішіге қамқорлық көрсету сияқты ізгі істерімен өзін де, өзгені де тәрбиелейді деген бағытта түйісуі керек)*
2. **Дәйексөзбен жұмыс**

*Отырарлық ғұлама ғалым әл-Фарабидің адамның өзін-өзі тануы туралы «Дүниедегі ең оңай нәрсе – біреуге ақыл айту, ең қиын нәрсе – өзіңді-өзің түсіну» деген нақыл сөзіне талдау жасалады. Талдауда біреудің бойындағы кемшілікті көріп, ақыл айту оңай, адамның ең жақсы қасиеті – өз бойындағы кемшіліктерді өзі байқап, соны болдырмауға тырысу, адамның өзін-өзі түсінуі, түсіне отырып өзін-өзі тәрбиелеуі өмірлік үдеріс. Өзін-өзі тәрбиелеудің нәтижесі жемісті болды.*

1. **Жүректен жүрекке**
2. Мұғалім балаларды шеңберге тұрғызып, сыныптас достарымен қол ұстасып бір-біріне жүрекжарды тілектерін айтуды ұйымдастырады.
3. Қостанайлық айтыскер ақын Әлфия Орманшинаның «Мен де өсіп келемін» деген өлеңін әуеніне қосып хормен айтып шығады да, мұғалім оқушылардың сабаққа белсенді қатысқаны үшін алғыс білдіреді.

**2- сабақ**

**Тақырып:** Адам мінезімен танылады

**Мақсаты:** адамның мінезі, мінезді жетілдірудегі адамның мүмкіндіктері туралы түсінік беру.

**Міндеттері:**

* жақсы/ жаман мінез-құлықты ажырата білуге үйрету;
* оқушылардың бойында жақсы мінез-құлық дамытуға ықпал ету;
* өзін құрметтеу, өзіне деген сенімділікке тәрбиелеу.

**Сабақ барысы**

1. **Шаттық шеңбері**

Мұғалім оқұшылармен амандасқаннан кейін олардың көңіл күйлерін көтеріп, сабақта көңілді орта құру мақсатында «Балалығым – бал дәуренім» әнәң айтуды ұсынады

1. **Әңгімелесу**

*(Адам өмірі – іс-әрекеттер тізбегінен, басқалардың әрекеттерін қабылдаудан және оларға деген түрлі көз-қарастардан тұрады. Кез келген әрекетті дұрыс түсініп, қабылдай білу әркімнің қолынан келмейді. Алайда адамның өзін осы қабілетке баулып, тәрбиелеуге мүмкіндігі мол.)*

1. Мінез дегеніміз не?
2. Адамның мінезі қайда және қалай танылады?
3. Мінез-құлық адамдардың қарым-қатынасына әсер ете ме? Қалайша?
4. Адам өз мінезін өзгерте ала ма? Қалай?
5. **Дәйексөз**

*(Мұғалім көрнекті қоғам қайраткері, ғалым Халел Досмұхамедұлының: «Жақсы мінез – бүкіл өміріңнің сарқылмас байлығы» деген нақыл сөзінен түрлі қабілеттер және мүмкіндіктермен қоса, жақсы мінез де адамның өмір жолын, тағдырын белгілеуге үлкен әсер ететінін оқушыларға түсіндіреді)*

1. **Мәтінмен жұмыс**
2. Мәтінді оқу
3. Сұрақтарға жауап беру:

* Жанардың Әлімге ренжуі дұрыс па?
* Әлімнің қандай мінезі сендерге ұнады?
* Балалардың қандай қасиеттерін өз бойыңнан көргің келеді?

1. **Жаңа ақпарат**

* Адам өз мінезін дұрыс қалыптастыру үшін не істеуге болады?
* Мінезді қалай шынықтыру керек?

*(Осы жерде мұғалім сыныптағы мінезі өте жақсы оқушыларға тоқтала кетіп, олардың басқаға үлгі болып, барлық оқушымен жақсы қарым-қатынас жасауы – олардың мінездерінің жайлы да жағымды болғанынан деген қорытынды жасап кетуіне болады)*

1. **Жүректен жүрекке.** Бір-бірінің жақсы қасиеттерін тізбекпен айтып беріндер.

**3- сабақ**

**Тақырып:** Адам мінезімен танылады

**Мақсаты:** адамның мінезі, мінезді жетілдірудегі адамның мүмкіндіктері туралы түсінік беру.

**Міндеттері:**

* жақсы/ жаман мінез-құлықты ажырата білуге үйрету;
* оқушылардың бойында жақсы мінез-құлық дамытуға ықпал ету;
* өзін құрметтеу, өзіне деген сенімділікке тәрбиелеу.

**Сабақ барысы**

1. **Шаттық шеңбері**

Мұғалім оқушылармен амандасқаннан кейін олардың көңіл-күйлерін көтеріп, сабақта көңілді орта құру мақсатында шаттық шеңбер құрып, бір-біріне ізгі тілектерін білдіреді.

1. **Жағдаяттарды талдау**

(*Адамның сыртқы келбетімен қатар ішкі жан дүниесі де сұлу болуы керек. Ішкі жан дүниенің сұлулығы көбіне-көп мінез арқылы көрініс береді. Оқушылардың мінез туралы алдыңғы сабақта түйген ойларын бекітіп, тереңдету мақсатында және алдыңғы сабақпен байланыс ретінде оқулықтағы жағдаятпен танысу ұсынылады.)*

1. Жағдаят «Кім Қыз Жібек болады?»
2. Сұрақтарға жауап беру:

* Қалай ойлайсындар, Қыз Жібектің роліне балалар неліктен Маржанды ұсынды?
* Өздерің кімді қалар едіңдер?
* «Адам мінезімен көрікті» дегенді қалай түсінесіңдер?

(*Оқушылардың назарын қазақтың «түсі суық», «түсі жылы», «жаны жайсаң», «пейілі кең», деген ұғымдарына аудара отырып, «Табиғи тән сұлулығына адамның жарқын мінезі, ақ көңілі нәр береді.Қыз Жібек – халықтың сүйікті қаһарманы, сұлулық пен сүйкімділіктің, асыл махаббаттың, асқан парасаттылықтың символы, сондықтан да кез келген адам Қыз Жібек бола алмайды және де өзін Қыз Жібек сияқты етіп тәрбиелеу әркімнің өз қолында» деген оймен түйіндеу керек.*)

1. **Тапсырма**

Әбу Насыр әл-Фарабидің адамның мінез-құлқы туралы нақыл сөздерін оқып, пайымдандар (13 бет)

1. Мәтінмен жұмыс

Мінездің қайшылықты жақтары көп. Мәселен, біреудін мінезі – ашық, біреудің мінезі тұйық, біреу – өктем, біреу – жұмсақ, біреу – кешірімшіл, біреу ызақор болады. Бірақ анықтап қарасақ, әр адамның бойынан жақсы қасиеттер мен жақсы әрекеттерді таба аламыз. Адам басқалар алдында жақсы көрінуге емес, өз ары алдында адал болуға талпынады. Біреуге жасаған жақсылықты бұлдамау керек. Оқулықта ұсынылған Іңкәр Тоқаштың әңгімесі осы мақсатты көздейді.

1. Мәтін «Жақсылық шапағаты»
2. Сұраққа жауап беру:

* Жаңылсынның бойынан қандай қасиеттерді байқадыңдар?
* Балалар неліктен Жаңылсынға таңдана қарады?
* «Жақсылық жасау – әр адамның ісі» дегенді қалай түсінесіңдер?

(*Адамның мінез-құлқы рухани – адамгершілік қасиеттер мен сезімдерді: атап айтсақ, махаббат, мейірім, жанашырлық, жауапкершілік, шыдамдылық және т.б. негізгі алған кезде ғана өз жарасымын табады. Мәтінді мінезі тұйық, онша көп араласпайтын Жаңылсын біреуге жаны ашып, көмектесуге дайын туратын өте елгезек екендігін іс жүзінде көрсетеді.*)

1. **Шығармашылық жұмыс**

«Жаныңда жүр жақсы адам» тақырыбы бойынша шағын әңгіме жазындар

1. **Жүректен жүрекке**

Оқушылар сабақтан алған әсерлерін өлең жолдарымен түйндеп, сабақты аяқтайды.

Мінездер бар жақсы-жаман, әр алуан,

Әдептілік әділдіктен нәр алған.

Кең болғанның кем болғанын көрмедім,

Теңізге ұқсап тасып жатқан шараңнан.

**4- сабақ**

**Тақырып:** Адамның жан сұлулығы

**Мақсаты:** оқушылардың адам жанының сұлулығы туралы түсініктерін кеңейту.

**Міндеттері:**

* Адамның «жан сұлулығы» ұғымының мәнән ашу;
* Адам жанының сұлулығын көрсететін жақсы қасиеттерін дамыту;
* Жан сұлулығына жеткізетін ізгі істерге тәрбиелеу.

**Сабақ барысы**

1. **Шаттық шеңбері**

Мұғалім балалардың көңілкүйін көтеру, ынтасын арттыру және сабаққа әзірлеу мақсатында Ш.Қалдаяқовтың «Балдырғандар» әнін қосылып айтып, шаттық шеңберін өткізеді.

1. **Әңгімелесу**

Әңгімелесу барысында оқушылардың алған білімдерін өз іс тәжірибесімен салыстыруға мүмкіндік жасау мақсаты қойылады. Ол үшін оқулықта «Ойланайық, пікірлесейік» айдарымен берілген сұрақтар бойынша пікір алысады:

* Ал енді сендер әдемілік, сұлулық деген сөздің мағынасын қалай түсінесіңдер?
* Адамды тек сыртқы келбетіне байланысты сұлу деп айта аламыз ба? Неге?
* Жан сұлулығы дегенді қалай түсінесіңдер?
* Жаны сұлу адамды қалай сипаттар едіңдер?
* Адам сұлулығын қандай ісінен байқауға болады?

(Мұғалім адамды тек сыртқы келбетіне, түріне ғана емес, оның адамгершілігі мен қамқорлығына, инабаттылығы мен ізеттілігіне қарап бағалай білуді түсіндіріп, балалардың жауаптарын түйндейді)

1. **Мәтінмен жұмыс**
2. «Сұлулық сыры» атты мәтінді мұғалім оқиды.
3. Талдау

* Бейбіт Мақсұт ағайының берген ақылынан қандай ой түйді?
* Адам өмірде өзін-өзі қалай бағалауы керек?
* Сендердің өздеріңе көңілдерің толмаған өз істеріңе риза болмаған кездерің болды ма?
* Неге?

(*Мұғалім сұрақтарды талдау барысында оқушылардың өз ойларын еркін ортаға салуларына баса назар аударады. Әсіресе осы сыныптарда балалардың жас ерекшеліктеріне сай «менің бойым қысқа», «мен өте толықпын», «көзім кішкентай», «шашым жұмсақ» т.б. өздеріне, өздерінің дене бітіміне кқңіл толмайтын жағдайлар жиі кездеседі. Осы жерде мұғалім әр адамның өзіне тән ерекшелігі болатынын және адам осы ешкімге ұқсамайтын жеке тұлға ретінде бағалы екенін түсіндіреді. Мысалы кей жағдайда келбеті сұлу адаммен кездессең, онымен танысуға, сөйлесуге асығасың. Бірақ сөйлесе келе оның мінезінен өркөкіректік, менмендік байқасаң немесе берген сұрағыңа тартымды жауап таба алмасаң, ол адамға басқаша көзқараспен қарайсың. Ал кейбір адаммен бірінші кездескенде оның келбеті, ұсқыны ұнай қоймайды. Сөйлесе келе оның ақылдығына тәнті боласын, біліміне таң қаласың, істеген ісіне риза боласың да, ол кісімен тағы да пікірлесуді, жолдас, дос болуға шешім қабылдауды ойлайсың).*

1. **Сахналау**

(Мұғалім сахналауды талдау барысында оқушылардың Алтынай мен Динаның іс-әрекетіне баға беруі, өз ойларын ортаға салуы, жан сұлулығының мәнін кеңірек ашуы арқылы балалардың нақты тұжырым жасауына мүмкіндік тудырады)

1. Сахнау «Жан сұлулығы»

«Бұл қыздың сұлулығы соқыр адамға да айдан анық көрінеді. Өйткені оның сұлулығы жүректен тарайды» деген қарияның сөзін талдату арқылы жан сұлулығының мәні ашыла түседі

1. **Тыныштық сәті**

(Тыныштық сәтінде оқушылар ауаны терең жұтып, еркін тыныстайды, айналадағы барлық тіршілік иесі өздерінің жүректерінен тараған сұлулыққа толы екенін сезінуге ұмтылады.)

1. **Дәйексөз**

Виктор Гюгоның **«Сыртқы сұлулық толық болуы үшін ішкі сұлулықпен жандану керек»** деген дәйексөзінің мағынасына мән беріледі.

1. **Жаңа ақпарат**
2. Жаңа ақпаратпен таңысу

*(Әр адамның өзіндік сұлулығы бар екеніне назар аудартады)*

1. **Жұректен жүрекке**

Шеңберге тұрып, сыныптас достарымен қол ұстасып «Бақытты балалық шақ» әнімен сабағымызды аяқтайық.

**5- сабақ**

**Тақырып:** Жақсы көңіл күй – жан шуағы

**Мақсаты:** жақсы көңіл күйдің адами қарым-қатынаста алатын орны туралы оқушылардың түсініктерін кеңейту.

**Міндеттері:**

* Өзінің сезімдері мен әрекеттеріне талқылау жасай білуге үйрету;
* Өз көңіл күйін, эмоцияларын және сезімдерін басқара білу қабілеттері мен дағдыларын дамыту;
* Өз жақындарының ігкі сезімдерін түсіне білуге, адамдарға тек жақсылық нұрын себе білуге тәрбиелеу.

**Сабақ барысы**

1. **Шаттық шеңбері**

Оқушылар жылы сезімге бой алдырып, жарқын көңіл күйге түсу үшін мұғалім мейіріммен шаттық шеңберіне шақырады. Балалар өздерінің ақ ниеттерін бере алатындай бір-бірінің көзіне қарап тұрып, шеңбер жасап, «Қуанамын» әнін шырқайды

1. **Әңгімелесу**

* Қандай сезімдер көңіл күйге жағымды әсер етеді?
* Басқа адамдардың көңіл күйіне түсіністікпен қарай аласыңдар ма?
* Сендерге айналадағы адамдардың көңіл күйі қалай әсер етеді?
* Адамның көңіл күйіне табиғаттың әсері бола ма?

(Әңгіменің басты бағыты адамның өз көңіл күйін билей білуіне, өзінің ішкі сезімін пайымдай білуіне негізделуі қажет. Егер адам өзінің нені қалайтындығын, өзге адамдардың өзіне деген көзқарасын (жақсы/жаман) бағалай білетін болса, өз қалауын (жақсы/жаман болу) жүзеге асыру өз қолында екндігін түсінеді. Сұрақтар арқылы адамның өзін жақсы ұстауы өзгемен қарым-қатынасының жақсы болуына, өзгенің көңіл күйін дұрыс қабылдай білуіне, өзінің әрекеттерін дұрыс бағалай білуіне жетелейді)

1. **Жаңа ақпарат**

22 бет. (*Мұғалім жақсы көңіл күй, адал ниет, ақ көңіл адам өмірінің нұрлы болуына, басқалармен тез тіл табыса білуге, сол арқылы өзін қоршаған ортамен жарқын жарастыққа, бауырмалдылыққа, достыққа, тіпті бақытқа қол жеткізудің алғышарты болатындығына назарларын аудартады.*)

1. **Сахналау**

Оқушыларға адамның көңіл күйі, түрлі сезімдері іс жүзінде қалай көрініс беретіндігін, оның өзге адамдарға қалай әсер ететіндігін терең түсіне білуі мақсатында оқулықта берілген тапсырманы:

* *Сыйлаған гүл шоғын қабылдау кезіндегі қуаныш;*
* *Достарыңмен қоштасу кезіндегі мұң;*
* *Жақын адамыңмен кездесу кезіндегі шаттық;*
* *Өз досыңның жеңісіне мақтаныш;*
* *Өзіңнің жіберіп алған қателігіңе реніш* деген тақырыптарды сахналап көрсету ұсынылады.

1. **Ойын**

Осы мақсатты тереңірек меңгерулері үшін оқушылар екі топқа бөлінеді де, бір-бірлеріне өз ойларынан оқулықта берілмеген, қосымша түрлі эмоциялар мен көңіл күйлерді бейнелейді де, қарсы топ мұқият қарап тұрып, қандай көңіл күй екенін табуға тырысады. Мұғалім оқушылардың өз ойларын толық айтуына мүмкіндік береді. Сонан соң осы көңіл күйлерді қандай белгілер арқылы ажыратқандарын сұрайды. Ең бастысы анықтаған көңіл күй өзіне қалай әсер еткендігін, өз бойында қандай сезімдер (жақсы/жаман) туғызғанын және де оның өзара қарым-қатынасқа қалай әсер ететіндігін, оны болдырмау үшін өзін қалай ұстау керектігін оқушыларға жетекші сұрақтар беру арқылы анықтайды.

1. **Мәтінмен жұмыс**
2. «Қуаныш» ұғымының мағынасын ашып алу:

* Қандай нәрселер адамды қуанышқа бөлейді?
* Анаңды қуантқан кездерің болды ма?
* Досыңның қуанғанын қалай білдің?

1. Мәтінмен өз бетінше танысу
2. Сұрақтарға жауап беру:

* Ваняның қуаныштарының ерекшеліктері неде?
* Ваняның қоршаған ортаны қуанышпен қабылдауының себебі неде?
* Сендерді нелер қуантады?

1. **Тапсырма**
2. Көрнекті педагог-ғалым Ы.Алтынсариннің еңбегінен алынған үзіндіні оқу «Таза бұлақ»
3. Пікірлесу
4. **Жүректен жүрекке**

Сұраққа жауап беру:

* Көңіліңді, бойыңды бұлақтай таза сақта дегенді қалай түсінуге болады?
* Адамның мінез-құлқындағы «шөп-шалам», «лай-қоқым» деп нені айтар едіңдер?
* Өз бойындағы жағымсыз қасиеттерден қалай арылуға болады?

**6 сынып**

**КҮНДЕЛІКТІ ЖОСПАР**

**Мұғалім: Куйшибаева Бахиткуль Тукеновна**

**Рудный қаласы**

**1 – сабақ**

**Тақырып: Ізгілікке бастар жол**

**Мақсаты:** оқушылардың өзін-өзі танудың адам өміріндегі мәнділігі жөніндегі ұғымдарын дамыту.

**Міндеттері:**

* Оқушыларға ізгілік ұғымы туралы түсінік беру;
* Оқушыларды ізгі істерге жетелейтін адамгершілік қасиеттерін дамытуға ықпал ету;
* Мейірімді, ықыласты болуға тәрбиелеу.

**Көрнекіліктер:** аудиокассета

**Сабақтың барысы**

1. **Шаттық шеңбері**

Мұғалімнің басшылығымен оқушылар шеңберге жиналып, бір-бірімен сәлемдеседі. Алғашқы сабақ болғандықтан, бірін-бірі көргеніне қуанышты екенін білдіріп, жақсы тілек айтады:

* Сәлеметсің бе, ...! Мен сені көргеніме қуаныштымын. Саған ... тілеймін.

Содаң соң балалар қол ұстасып, көңілді қимылдар жасап, «Ризашылық» әнін шырқайды.

1. **Әңгімелесу**

Оқулықтағы «Ойланайық, пікірлесейік» айдары әңгімелесу өткізу мақсатында ұсынылған. Әңгімелесу үшін төмендегідей сұрақтар берілген:

* Өзін-өзі тану сабақтарынан қандай жақсы қасиеттерді үйрендіңдер?
* Осы қасиеттер іс жүзінде қалай көрініс табады?
* Өзіне және өзгеге жасаған ізгілік істерің сендерді қандай сезімге бөлейді?
* Жазғы демалыста жасаған ізгі істерің туралы айтып беріңдер

Әңгімелесу әдісінің мақсаты – оқушылардың өзін-өзі тану сабақтарынан алған білім-біліктерін естеріне түсіріп, жинақтау. Сондай-ақ бұл сұрақтар оқушылардың ойын жаңа сабақ тақырыбына қарай бағыттайды.

1. **Оқу ақпараты**

Оқу ақпаратымен оқушылар өз бетінше оқып танысып, ондағы әрбір айтылған тұжырымның мағынасын ой елегінен өткізеді.

1. **Мәтінмен жұмыс**
2. Өлеңді дауытап оқу.
3. Сұрақтарға жауап беру:

* «Қайырымды жан қайырым етпес есеппен», - деген өлең жолының мағынасын қалай түсінесіңдер?
* Ізгілік неліктен асыл қасиет ретінде бағаланады?
* Айналандағы адамдарға жақсылық жасау қандай нәтижеге жетелейді?

1. **Тыныштық сәті**

* Балалар, денелеріңді түзу ұстап, бастарыңды жоғары көтеріп, ыңғайланып отырыңдар. Көздеріңді жұмсаңдар да болады. Ауаны терең жұтып, еркін тыныс алыңдар. Өздеріңнің тыныс алуларыңды бақылап, бақытқа, махаббат пен тыныштыққа толы таза, шипалы ауаның тұла бойларыңа толғанын сезініңдер. Ал енді көздеріңді ашыңдар.

1. **Тапсырма**

Топпен жұмыс. (Тапсырманы орындау барысында балалар игі істер мен жақсы әрекеттердің топтамасын қалай жасау керектігін ойластырады. Түрлі ізденістер жасайды, талдайды, салыстырады. Осылайша ойланып, бір шешімге келеді)

1 топ: Ізгілікті болу үшін...(мейірімді болу; үлкендерді сыйлап-құрметтеу; өзіңді қоршаған адамдарға көңіл бөлу; әлсіздерге көмектесуге ұмтылу; достарыңмен ізгілікті қарым-қатынаста болу)

2 топ: Елжанды азамат болу үшін...(өз халқыңның тарихын құрметтеп, мақтан тұта білу; өз Отаныңның даңқын сөзбен ғана емес, іспен асыруға тырысу; мектебіне қамқор болу; ұжымдық жұмыстарға белсене қатысу; табиғатқа қамқор болу)

3 топ: Оқуда үлгілі болу үшін...(үнемі оқып-іздену; рухани білім алуға ұмтылу; күн сайын жаңа нәрсе үйренуге тырысу; біліміңді тәжірибеде іске асыра білу)

4 топ: Еңбексүйгіш болу үшін...(еңбекке ықыласты болу; отбасыңа көмектесу; пайдалы, өнімді іс атқару; тапсырманы өз бетіңше орындауға тырысу; табысқа жету үшін өзіңе талап қоя білу)

1. **Нақыл сөзбен жұмыс жасау**

* Ізгілікке тән мейірімділік, сүйіспеншілік, ықыластылық сияқты қасиеттер адамды тек жақсылыққа жеткізеді.

(Түйіндеме оқушылардың сабақ тақырыбы бойынша алған білімдерін тиянақтап, қорытындылайды)

1. **Жүректен жүрекке**

Оқушылар шеңберге жиналып: «Ізгілік дегеңіміз, меніңше...» - деген ойды жалғастырып, өз тұжырымдарын жасайды

**2 – сабақ**

**Тақырып: Ізгілікке бастар жол**

**Мақсаты:** оқушылардың өзін-өзі танудың адам өміріндегі мәнділігі жөніндегі ұғымдарын дамыту.

**Міндеттері:**

* Оқушыларға ізгілік ұғымы туралы түсінік беру;
* Оқушыларды ізгі істерге жетелейтін адамгершілік қасиеттерін дамытуға ықпал ету;
* Мейірімді, ықыласты болуға тәрбиелеу.

**Көрнекіліктер:** аудиокассета

**Сабақтың барысы**

1. **Шаттық шеңбері**

Мұғалімнің басшылығымен оқушылар шеңберге жиналып, бір-бірімен сәлемдеседі. Оқушылар кезекпен «Ізгі іс» дегенді қалай түсінетіндіктерін айтып шығады:

*«Мен үшін ізгі іс – ол...»*

1. **Мәтінмен жұмыс**
2. Аңыз әңгімені мұғалім ауызша әңгімелеп беру.
3. Талдау:

* Әйелдің жаман ниеті қандай нәтиже берді?
* Қайырымдылық пен мейірімділіктің мәні неде?
* «Жақсылық етсең – өзіңе, жамандық етсең - өзіңе» деген мақалды қалай түсінесіңдер?

1. **Дәйексөз**

Оқушылардың дәйексөз мағынасын кеңірек түсінуі үшін мұғалім «алдымен адам өзін сүйе білу керек, өйткені өзін сүйе білген, өзгені де сүйе алады, адамның сүю сезімі өзінің жақындарын, туған – туыстарын, айналасындағы адамдарды, елін, жерін сүюге, бүкіл адамзат баласын бауырындай сүюі үлкен сүйіспеншілікке ұласады. Міне, осындай адамды «ізгі жан» деп айта аламыз» деген ой түйіндейді.

1. **Тапсырма**

Топтық жұмыс. (Оқушылар тапсырманы орындау жолдарын ойластырады)

*Еліңе қызмет етудің ізгі іс ретіндегі мәнін мысалдармен дәлелдеңдер.*

(Мұғалім оқушыларға елге қызмет етуді осы жас шамаларына лайықты немесе келешекте еліне қандай қызмет ететінін елестете отырып, тапсырманы орындауға бағыт береді)

1. **Түйіндеме**

Оқушылардың назары «*Ақ ниет, кеңпейілділік, адалдақ пен қайырымдылық сияқты ізгі істер бақыт пен дәулетке жеткізеді*» тұжырымына аударылады.

Ақ ниетті деп көңілі таза, пейілі ақ, адал пиғылды адамды айтамыз. Ниет ықылас-ынтаны білдіреді. Ол адамның мінезімен, ерік-жігерімен, мақсат мүддесімен сабақтасып жатады. Адалдық – шыншылдық, әділдік, уәдесінде тұрушылық сияқты қасиеттердің жиынтығы. Адал адамның бойында таза ниет, имандылық, жауапкершілік молынан табылады. Адал адам іс-әрекетті беріктікпен, тазалықпен адал орындайды, басқаға қиянат жасамайды, шындықты қорғайды, Отанға беріле қызмет етеді. Кеңпейілділік – адам бойындағы жақсы қасиет. Кеңпейіл адам айналасына жайлы, қолы ашық, алды кең, пейілі жомарт болып келеді. Қайырымдылық – адамның асыл қасиеті. Қайырымды кісінің айналасындағы адамдарға ықыласы мен көмегі, адамгершілік қарым-қатынасы мол болады. Міне, осындай ізгі қасиеттерді бойына дарытып, игілікті іспен айналысу – адамды бақыт пен дәулетке, яғни адамның іс-әрекеті мағыналы да нәтижелі болып, мақсатының орындалуына, ризашылық сезіммен өмірдің қызық-қуанышына бөлініп, жақсылыққа кенелуіне жеткізеді.

1. **Жүректен жүрекке**

Оқушылар шеңберге жиналып, «Бақытты балалық шақ» әнін бірге орындайды.